Republika Slovenija
Vlada Republike Slovenije

Gregorčičeva ulica 20–25, 1000 Ljubljana T: +386 1 478 1000

F: +386 1 478 1607

E: gp.gs@gov.si

http://www.vlada.si/

Številka: 21400-3/2025/4

Datum: 19. 6. 2025

# STRATEGIJA ZA UPRAVLJANJE MIGRACIJ IN AZILA

Uredba (EU) 2024/1351 Evropskega parlamenta in Sveta z dne 14. maja 2024 o upravljanju azila in migracij, spremembi uredb (EU) 2021/1147 in (EU) 2021/1060 ter razveljavitvi Uredbe (EU) št. 604/2013 (v nadaljnjem besedilu: Uredba 2024/1351/EU) državam članicam nalaga oblikovanje nacionalne strategije za vzpostavitev strateškega pristopa, ki bo zagotovila, da imajo zmogljivosti za učinkovito izvajanje sistema upravljanja azila in migracij v skladu z obveznostmi, ki izhajajo iz prava Evropske unije in mednarodnega prava, upoštevaje državne posebnosti, še posebej geografske lege. Nacionalna strategija naj bi vključevala vsaj zaščitne ukrepe za zmanjšanje tveganja migracijskega pritiska, kontingentno načrtovanje, informacije o izvajanju načela solidarnosti in pravične delitve odgovornosti ter informacije o upoštevanju rezultatov spremljanja Evropske agencije za azil, Agencije za mejno in obalno stražo, rezultatov schengenske evalvacije ter spremljanja po Uredbi (EU) 2024/1356 Evropskega parlamenta in Sveta z dne 14. maja 2024 o uvedbi preverjanja državljanov tretjih držav na zunanjih mejah ter spremembi uredb (ES) št. 767/2008, (EU) 2017/2226, (EU) 2018/1240 in (EU) 2019/817 (v nadaljnjem besedilu: Uredba 2024/1356/EU).

Okvir nacionalne strategije je opredeljen s predlogo Evropske komisije, ki temelji na izhodišču, da so za učinkovito upravljanje azila in migracij potrebni ukrepi za zmanjšanje migracijskega pritiska ter ukrepi, ki jih je treba sprejeti tako znotraj držav članic kot v sodelovanju s tretjimi državami (zunanji in notranji elementi celovitega pristopa k migracijam). Nacionalne strategije morajo zato ustrezno opredeliti svoje strateške cilje, ukrepe in aktivnosti glede ustreznih migracijskih poti ter zmanjšujejo spodbude za pobeg in nedovoljeno gibanje državljanov tretjih držav ali oseb brez državljanstva med državami članicami ter ju preprečujejo, kar je potrebno za zmanjšanje skupnega števila nedovoljenih prihodov v Evropsko unijo in s tem zmanjšanje migracijskega pritiska.

Nacionalne strategije glede zunanjih sestavnih delov celovitega pristopa morajo vključevati ključne ukrepe in dejavnosti v zvezi z ustreznimi migracijskimi potmi, kot so ukrepi za spodbujanje partnerstev s tretjimi državami, spodbujanje zakonitih migracij in zakonitih poti, podpiranje partnerskih držav, ki gostijo veliko število migrantov in beguncev, preprečevanje in zmanjševanje nedovoljenih migracij, odpravljanje temeljnih vzrokov in povzročiteljev nedovoljenih migracij ter izboljšanje vračanja, ponovnega sprejema in reintegracije, ob doslednem spoštovanju temeljnih pravic in v skladu z mednarodnimi obveznostmi Evropske unije.

V okviru notranjih sestavnih delov celovitega pristopa morajo nacionalne strategije vključevati ključne ukrepe za zagotovitev uporabe pravil o določitvi države članice, odgovorne za obravnavanje prošnje za mednarodno zaščito, ukrepe za boj proti izkoriščanju in ukrepe za zmanjšanje nezakonitega zaposlovanja ter za preprečevanje izkoriščanja migrantov na trgu dela ter tudi ukrepe za zagotovitev učinkovitega upravljanja vračanja nezakonito prebivajočih državljanov tretjih držav. Ti ukrepi in dejavnosti so ključni za učinkovito reševanje migracijskih izzivov in omejevanje morebitnih zlorab azilnih postopkov, ki se izvajajo na nacionalni ravni. Za zagotovitev učinkovitega delovanja azilne in migracijske politike Evropske unije na podlagi načela solidarnosti in pravične delitve odgovornosti v okviru obveznosti iz Uredbe 2024/1351/EU morajo nacionalne strategije vključevati ustrezne ukrepe in aktivnosti na področju upravljanja meja, kot so ukrepi za izboljšanje postopkov na meji in izdajanja vizumov ter za preprečevanje zlorab brezvizumskih režimov. Nadalje morajo nacionalne strategije vključevati tudi ukrepe in aktivnosti za zagotavljanje hitrega in učinkovitega dostopa do azilnih postopkov na ozemlju države članice, ukrepe za zagotavljanje in spremljanje spoštovanja temeljnih pravic iz Listine Evropske unije o temeljnih pravicah in drugih ustreznih mednarodnih pogodb, ukrepe za vzpostavitev trdnega sprejemnega sistema, ukrepe za zagotavljanje učinkovite podpore drugim državam članicam, ukrepe za spodbujanje možnosti za zakonite migracije in ter ukrepe, ki ustvarjajo pogoje za uspešno vključevanje.

Nacionalne strategije morajo vključevati tudi strateški pristop h kontingentnemu načrtovanju za zagotovitev pripravljenosti nacionalnih azilnih in migracijskih sistemov na morebitne množične prihode, instrumentalizacijo na področju azila in migracij ali višjo silo. Za uresničitev celostnega pristopa morajo nacionalne strategije vključevati ukrepe za izvajanje načela integriranega oblikovanja politik. Hkrati morajo nacionalne strategije predvideti tudi ukrepe za zagotovitev potrebnih človeških, materialnih in finančnih virov, kot tudi virov zagotovitev zadostne zmogljivosti in zmožnosti za izvajanje različnih sestavnih delov nacionalne strategije, ob upoštevanju, da je treba nacionalno strategijo izvajati v obdobju petih let.

Strategija o upravljanju migracij in azila temelji na posebnostih azilnega in migracijskega sistema, ki izhajajo iz geografske lege države in pretežne centraliziranosti sistema azila, omejitev, ki so posledica relativne majhnosti države ter že prepoznanih in naslovljenih potreb in vrzeli nacionalnega sistema.

Glede na navedeno Strategija o upravljanju migracij in azila temelji in upošteva že sprejete dokumente, in sicer:

* Strategija Vlade Republike Slovenije na področju priseljevanja, 2024
* Strategija vključevanja tujcev, ki niso državljani Evropske unije, v kulturno, gospodarsko in družbeno življenje Republike Slovenije, 2023
* Strategija skladnega upravljanja državne meje Republike Slovenije, 2024
* Nacionalni izvedbeni načrt za Pakt o migracijah in azilu, 2024
* Kontingentni načrt zagotovitev nastanitve in oskrbe povečanega števila prosilcev za mednarodno zaščito in za izvajanje postopkov mednarodne zaščite, 2025

V okviru prve Strategije o upravljanju migracij in azila bo ključna prednostna naloga Republike Slovenije implementacija Pakta o migracijah in azilu ter izvajanje po njegovi uveljavitvi, s tem pa tudi vsi ukrepi, ki so usmerjeni v zagotavljanje učinkovitega upravljanja z migracijami in azilom, vključno s preventivnimi ukrepi.

# NACIONALNI OKVIR UPRAVLJANJA MIGRACIJ IN AZILA

* 1. **Institucionalni okvir**

Republika Slovenija ima vzpostavljen celovit sistem upravljanja migracij in mednarodne zaščite, ki vključuje različne državne institucije in organe. Upravljanje migracij in mednarodne zaščite ter izvajanje zakonodaje sta centralizirana v Republiki Sloveniji.

Ključne institucije, odgovorne za izvajanje politik in zakonodaje na področju migracij in mednarodne zaščite, so Ministrstvo za notranje zadeve, Policija in Urad Vlade Republike Slovenije za oskrbo in integracijo migrantov (v nadaljnjem besedilu: UIOM), za posamezne segmente sistema pa so pristojni tudi Ministrstvo za pravosodje, Ministrstvo za zdravje, Ministrstvo za delo, družino, socialne zadeve in enake možnosti, Ministrstvo za vzgojo in izobraževanje ter Ministrstvo za visoko šolstvo, znanost in inovacije.

# Zakonodajni okvir

Zakonodajni okvir, ki ureja upravljanje migracij, nadzor državne meje, mednarodno zaščito in vračanje, opredeljujejo Zakon o tujcih (Uradni list RS, št. 91/21 – uradno prečiščeno besedilo, 95/21 – popr., 105/22 – ZZNŠPP, 48/23, 115/23, 62/24 – ZUOPUE, 96/24 – odl. US, 32/25 in 34/25 – odl. US; v

nadaljnjem besedilu: ZTuj-2), Zakon o nadzoru državne meje (Uradni list RS, št. 35/10 – uradno prečiščeno besedilo, 15/13 – ZNPPol, 5/17, 68/17, 47/19, 139/20, 161/21, 29/22, 76/23 in 112/24; v nadaljnjem besedilu: ZNDM-2) in Zakon o mednarodni zaščiti (Uradni list RS, št. 16/17 – uradno prečiščeno besedilo, 54/21 in 42/23 – ZZSDT-D; v nadaljnjem besedilu: ZMZ-1).

ZNDM-2 določa organizacijo in način opravljanja nadzora državne meje v skladu z Uredbo 2026/399/EU. ZTuj-2 ureja vstop in bivanje v Republiki Sloveniji ter postopke z državljani tretjih držav, ki nezakonito prebivajo v državi, in vračanje. ZMZ-1 ureja postopke mednarodne zaščite, vključno s prenehanjem in odvzemom mednarodne zaščite, pravice in dolžnosti prosilcev za mednarodno zaščito, vključno z nastanitvijo in materialno oskrbo, postopke premestitve in preselitve ter pravice oseb s priznano mednarodno zaščito.

Nekatera področja so urejena s sistemsko zakonodajo, na primer za postopke sodnega varstva se uporabljajo Zakon o upravnem sporu (Uradni list RS, št. 105/06, 107/09 – odl. US, 62/10, 98/11 – odl. US, 109/12, 10/17 – ZPP-E in 49/23) in z njim povezani predpisi, medtem ko se nekatere pravice oseb z mednarodno zaščito izvajajo v skladu s predpisi, ki urejajo socialno varstvo, izobraževanje in zdravstveno varstvo.

# Stanje na področju migracij in azila v zadnjih letih

V Republiki Sloveniji se je v zadnjih letih sicer povečalo število nedovoljenih prehodov meje in zaradi tega tudi število prošenj za mednarodno zaščito.

Leta 2023 je bilo zabeleženih 60.587 nezakonitih prehodov meje, od tega 58.193 na meji z Republiko Hrvaško. Število nedovoljenih vstopov na meji z Republiko Hrvaško je bilo za 84,1 % višje od števila nezakonitih vstopov na zunanji schengenski meji (31.605). Skoraj 30 % obravnavanih vstopov je bilo državljanov Afganistana, sledili so državljani Maroka (15 %) in Pakistana (95 %). Leta 2023 je bilo zabeleženih skupno 58.757 namer za vložitev prošnje za mednarodno zaščito, kar je 86,8-odstotno povečanje v primerjavi z letom 2022, ko je bilo zabeleženih 31.456 namer. Uradno je bilo vloženih 7271 prošenj za mednarodno zaščito, kar pomeni, da je 80 % oseb, ki so izrazile namero za zaprositev za mednarodno zaščito, zapustilo Republiko Slovenijo pred uradno vložitvijo prošnje. 79 % vseh uradno vloženih prošenj v letu 2023 so vložili državljani Maroka, sledijo državljani Alžirije, Pakistana in Rusije. Znatno se je zmanjšalo število prošenj, ki so jih vložili državljani Afganistana, ki so bili prva država izvora v letih 2021 in 2022. Kljub splošnemu povečanju števila vloženih prošenj za mednarodno zaščito se je število prošenj mladoletnikov brez spremstva leta 2023 v primerjavi z letom 2022 zmanjšalo za 81 %, vendar se je v letu 2024 število obravnavanih mladoletnikov brez spremstva znova povečalo. Od skupnega števila mladoletnih otrok prosilcev za mednarodno zaščito (skupaj so mladoletniki vložili 155 prošenj) je bilo 30 % mladoletnikov brez spremstva, ki so v Republiko Slovenijo prišli brez staršev ali drugih zakonitih zastopnikov. V letu 2023 se je nadaljeval tudi trend nedovoljenih odhodov kot pobegov iz Republike Slovenije, zaradi česar je bilo zaključenih 34 % postopkov. V primerjavi z letom 2022 se je število vsebinskih odločitev povečalo za 15 %, vendar so na splošno znašale le 4,2 % vseh rešenih zadev. Kljub povečanju števila vloženih prošenj za mednarodno zaščito se je čas, potreben za sprejetje vsebinske odločitve, skrajšal, tako da je leta 2023 v povprečju trajal 115 dni (148 dni leta 2022 in 210 dni leta 2021). Povprečno trajanje vseh postopkov je leta 2023 znašalo 45 dni in se je nekoliko podaljšalo glede na 40 dni leta 2022.

V letu 2024 je bilo obravnavanih 46.192 nedovoljenih vstopov v Republiko Slovenijo, kar je za 24 % manj kot leto prej. Izraženih je bilo 44.383 namer za vložitev prošnje za mednarodno zaščito. Število izraženih namer predstavlja 96 % vseh nedovoljenih vstopov v državo. Formalno je prošnjo vložilo 5634 od tistih, ki so izrazili namero, kar je nekaj več kot 12 %. Daleč največ prošenj so vložili Maročani, sledijo jim Afganistanci in Alžirci. Ob koncu leta 2024 se je trend rasti nedovoljenih migracij umiril kot posledica sprememb v Siriji ob koncu leta 2024. V letu 2025 je tako število sirskih državljanov, kot po celi EU, močno upadlo (na 7-odstotni delež).

V prvih mesecih leta 2025 je bilo na vseh notranjih mejah skupaj evidentiranih 5780 nedovoljenih vstopov. Število je manjše za 57 % od primerljivega lanskega obdobja, ko je bilo evidentiranih 13.573 nedovoljenih vstopov, vendar večje kot v primerljivih obdobjih leta 2021 in 2022. Močno je upadlo število državljanov Sirije, prevladovali pa so državljani Afganistana, Bangladeša, Maroka in Egipta. Večina nedovoljenih vstopov je bila evidentiranih na notranji meji s Hrvaško, in sicer 85,4 %.

Večina tujcev je ob nedovoljenem vstopu nemudoma izrazila namero za podajo vloge za mednarodno zaščito. Tako je bilo v obdobju prvih štirih mesecev leta 2025 skupaj evidentiranih 4861 izraženih namer podaje prošenj za mednarodno zaščito. Število je manjše za več kot 60 % od primerljivega obdobja v letu 2024.

Dejavnikov, ki vplivajo oziroma bi v prihodnje lahko vplivali na migracije v Sloveniji, je več in se medsebojno prepletajo in dopolnjujejo. Dolgoročno so ključni dejavnik razmere v izvornih in tranzitnih državah. Ti dejavniki so zlasti vojne verske, politične, podnebne ali ekonomske narave in so v preteklosti izrazito vplivali na obseg in strukturo migracij po državljanstvu. Pomembni dejavniki so izvajanje mehanizmov nadzora in varovanja državnih meja držav na poti do Slovenije ter migracijske priložnosti v teh državah. To se je v preteklosti pokazalo z nepričakovanim porastom števila nedovoljenih vstopov in namer za podajo prošnje za mednarodno zaščito državljanov Burundija, ki so do spremembe pogojev z lahkoto legalno vstopali v Srbijo in nato nezakonito nadaljevali pot v Slovenijo in naprej v jedro EU. Podobno tveganje predstavljajo tudi državljani Turčije, Kitajske, Rusije, ki po podobnem modelu nedovoljeno vstopajo v Slovenijo. Dodatni dejavnik so tudi legalne migracije v povezavi s pomanjkanjem delovne sile na območju Balkana. Na omenjenem območju je vsako leto izdanih več sto tisoč dovoljenj za prebivanje oziroma vizumov (največ v Romuniji in Hrvaški). Zaradi neurejenih razmer in izkoriščanja delovne sile ti tujci nadaljujejo pot proti zahodnim državam EU. Tveganje za naslednje obdobje predstavlja napoved Srbije, da bo v naslednjem kratkoročnem obdobju izdala od 100.000 do 200.000 delovnih vizumov (oblika vizuma D) z namenom priprave in uspešne izvedbe mednarodnega dogodka EXPO 2027.

Na migracije vplivajo tudi organizirani kriminal in razvoj različnih spontanih in organiziranih oblik spletnega delovanja, komunikacije, izmenjave informacij, pripomočkov za navigacijo, izmenjave izkušenj izogibanja mehanizmom varovanja meje in postopkom vračanja ter izkoriščanju instituta mednarodne zaščite.

Nastanitev prosilcev za mednarodno zaščito se zagotavlja v azilnem domu in njegovih izpostavah, in sicer v Ljubljani na dveh lokacijah (zmogljivost 710 in 90) ter v Logatcu (zmogljivost 450). Mladoletniki brez spremstva so nastanjeni v posebni obliki, njim namenjeni obliki nastanitve v Postojni (zmogljivost 70).

V obdobju 1995–2023 je bila mednarodna zaščita v Republiki Sloveniji priznana 1341 osebam. V letu 2023 je bila mednarodna zaščita priznana 129 osebam, 74 osebam je bil priznan status begunca in 55 osebam status subsidiarne zaščite. Največ statusov mednarodne zaščite je bilo priznanih državljanom Ukrajine (52) in državljanom Sirije.

# STRATEŠKI CILJI IN KLJUČNI UKREPI NA PODROČJU UPRAVLJANJA AZILA IN MIGRACIJ

* 1. **Učinkovito upravljanje azilnega in migracijskega sistema z namenom zmanjšanja migracijskega pritiska na podlagi celovitega pristopa**
     1. **Elementi zunanje razsežnosti**

Republika Slovenija v okviru zunanje razsežnosti zagovarja razvoj strateških partnerstev in celostnega upravljanja migracij, ki upošteva potrebe posamezne tretje države.

Republika Slovenija poudarja pomen obravnave temeljnih vzrokov nedovoljenih migracij, kot so revščina, neenakost ter naraščanje števila zapletenih razmer v svetu (povezanih z oboroženimi spori, podnebnimi spremembami in naravnimi nesrečami). Razvojno delovanje Republike Slovenije na področju migracij je usmerjeno v vlaganja za trajnostni razvoj, ki so eno od najučinkovitejših orodij za boj proti nedovoljenim migracijam. K odpravljanju ekonomskih vzrokov za priseljevanje prispevajo zagotavljanje dostojnega dela, produktivna zaposlenost in trajnostni gospodarski razvoj.

Republika Slovenija upošteva tudi povezavo med varnostjo, priseljevanjem in razvojem. K odpravljanju temeljnih vzrokov migracij sodi prav tako odzivanje na humanitarne krize, posebej z zgodnjim opozarjanjem in krepitvijo odpornosti proti krizam. Dolgoročni cilj je izgradnja miroljubnih in vključujočih družb, katerih sestavni del je zagotavljanje enakosti spolov in opolnomočenje žensk.

Republika Slovenija nadalje v partnerstvih poudarja pomen prizadevanj za krepitev varnosti meja, boj proti tihotapljenju migrantov in trgovini z ljudmi in izboljšanje položaja begunskih skupnosti v državah gostiteljicah. Ključna naloga partnerstev je izboljšanje stopnje vračanj in ponovnega sprejema s prednostnimi državami izvora. Republika Slovenija si bo prizadevala za krepitev zakonitega priseljevanja, zlasti za zapolnitev vrzeli na trgu delovne sile in upoštevaje demografske izzive. Za državljane tretjih držav, ki potrebujejo zaščito, bo še naprej spodbujala razvoj komplementarnih zakonitih poti, zlasti izobraževalne poti in usposabljanja za spretnosti.

Obseg prednostnih nalog na posameznih področjih – migracijska politika, varnost, razvoj, naložbe, trgovina – mora biti prilagojen potrebam tretje države. Partnerstva zahtevajo vključujoč pristop s sodelovanjem lokalnih skupnosti v državah izvora in tranzita.

Republika Slovenija v razvoju celostnih partnerstev poudarja svojo zavezo promociji, zagovarjanju in spoštovanju mednarodnega in evropskega prava. Zavzema se za izgradnjo partnerstev, utemeljenih na spoštovanju človekovih temeljnih pravic in usmerjenih v zaščito ranljivih skupin (otrok, mladoletnikov brez spremstva, žensk v stiski, starejših, invalidnih oseb, pripadnikov etničnih in verskih manjšin).

Pomembno komplementarno orodje za krepitev zunanje razsežnosti so že vzpostavljeni regionalni migracijski procesi (Budimpeški, Praški, Rabatski in Kartumski proces), ki so zaradi rednega dialoga tako na formalni kot neformalni ravni ključno orodje za krepitev sodelovanja in spodbujanje medsebojnega zaupanja. Omogočajo postopno uskladitev prednostnih nalog in opredelitev področij za poglobljeno sodelovanje. Republika Slovenija si bo pri izvajanju zunanje razsežnosti v okviru regionalnih procesov še naprej prizadevala za vključitev prednostnih migracijskih tem v partnerstva in širše politično sodelovanje.

Zunanje delovanje za zagotavljanje urejenega in varnega priseljevanja s posebnim poudarkom na zaščiti življenj in dostojanstva priseljevanja je strateški cilj Strategije Vlade Republike Slovenije na področju priseljevanja. Strategija Vlade Republike Slovenije na področju priseljevanja kot prednostne naloge zunanjega delovanja v okviru podciljev postavlja obravnavo vzrokov za migracije, podnebne spremembe in mobilnost ter sodelovanje v mednarodnih civilnih misijah kriznega upravljanja. Podcilji so oziroma bodo operacionalizirali z naslednjimi ukrepi:

* prizadevanja za krepitev komplementarnih poti za zmanjšanje nedovoljenih migracij;
* posebna skrb in zaščita ranljivih skupin, zlasti otrok, mladoletnikov brez spremstva in žensk;
* opolnomočenje migrantov z namenom izboljšanja mednarodnih politik utemeljenih na aktivnem sodelovanju in izkušnjah migrantov;
* prizadevanja za krepitev celovitega sodelovanja, ki poudarja pomen povezave med migracijami in razvojem (področje izobraževanja, digitalizacije ter okoljska vprašanja in gozdarstvo);
* izpolnjevanje zaveze o povečanju deleža BND za uradno razvojno pomoč, katere cilji so odprava revščine, zmanjševanje neenakosti in doseganje trajnostnega razvoja v partnerskih državah;
* oblikovanje razvojnih projektov, ki bi bolj ciljno in neposredno obravnavali migracije ter hkrati uresničili strateški prednostni nalogi dostojno delo, produktivna zaposlenost in trajnostni gospodarski razvoj; miroljubne in vključujoče družbe ter učinkovite, odgovorne in pregledne;
* izvajanje projektov v obdobju 2023-2025, neposredno povezanih z zmanjševanjem migracij;
* prizadevanja na področju izobraževanja in uporabe novih tehnologij v korist blaženja podnebnih migracij;
* preučitev možnosti za okrepitev sodelovanja v okviru mednarodnih operacij in misij.

Republika Slovenija si bo v duhu svetovne in evropske solidarnosti ob upoštevanju regionalnih programov zaščite, kriznih žarišč in razmer v svetu ter sprejemnih in integracijskih zmogljivosti Republike Slovenije še naprej prizadevala za spodbujanje zakonitih in varnih poti oseb, ki potrebujejo zaščito, tako s preselitvijo oseb iz tretjih držav v Republiko Slovenijo kot tudi z drugimi dopolnilnimi zakonitimi potmi v okviru veljavne zakonodaje s področja mednarodne zaščite in tujcev, kar je tudi eden od podciljev v okviru strateškega cilja 3 Strategije Vlade Republike Slovenije na področju priseljevanja. V kontekstu boja proti tihotapljenju in preprečevanju trgovine z ljudmi je Republika Slovenija kot članica Evropske unije podvržena istim varnostnim grožnjam kot druge države Evropske unije, vključno s pojavnimi oblikami resnih in organiziranih oblik kriminalitete in terorizma. Zaradi objektivnih dejavnikov se narava in obseg teh pojavov v Republiki Sloveniji ponekod pomembno razlikujeta od tovrstnih pojavov v drugih državah Evropske unije. Na javno varnost Republike Slovenije v veliki meri vplivajo pojavi in procesi, ki potekajo na območju Zahodnega Balkana in na celotnem obrobju Evropske unije, zlasti v regiji MENA (Bližnji vzhod in severna Afrika), ter vojaški spopadi v neposredni bližini vzhodno od Evropske unije. Regionalna varnostna tveganja se spreminjajo na svetovni ravni.

Republika Slovenija je zaradi svoje lege, kulturnih, manjšinskih, jezikovnih in zgodovinskih okoliščin ter geoekonomskih interesov pod vplivom procesov, ki oblikujejo politično, družbeno, gospodarsko in varnostno podobo Zahodnega Balkana ter posledično tudi organiziranega kriminala.

Varnostno nestabilne razmere na obsežnem območju regije MENA, Afganistana in Pakistana ter družbena in gospodarska negotovost v številnih azijskih in afriških državah bodo dolgoročno vplivale na problematiko priseljevanja s teh območij. Na povečanje priseljevanja vplivajo tudi okoljsko-podnebne spremembe. Balkanska pot je po številu migrantov, ki jo prečkajo, v zadnjem obdobju med bolj obremenjenimi vstopnimi smermi proti Evropski uniji.

Republika Slovenija bo izvajala aktivnosti, s katerimi bo preprečevala delovanje organiziranih hudodelskih združb, ki z zlorabo zakonitih instrumentov pridobivajo, zbirajo ali organizirajo nedovoljeno priseljevanje in tako spodbujajo nedovoljeno priseljevanje iz držav izvora. Zaradi same problematike sekundarnega priseljevanja je reaktivnemu odzivu treba povečati proaktivne dejavnosti policije, predvsem v obliki odkrivanja, preiskovanja in preprečevanja delovanja organiziranih hudodelskih združb. Dejavnosti policije morajo biti na vseh ravneh usmerjene v zaznavo kaznivih dejanj, povezanih z nedovoljenim priseljevanjem (v povezavi z delovanjem organiziranih kriminalnih združb in terorizma). Za izvajanje teh ukrepov je treba okrepiti sodelovanje in izmenjavo informacij z Europolom, policijami držav članic Evropske unije in tretjih držav. Pri tem je treba spodbujati pravočasno mednarodno izmenjavo ugotovitev in kriminalističnih obveščevalnih podatkov ter izvedbe skupnih preiskav z namenom usklajenega in učinkovitega preprečevanja nedovoljenega priseljevanja in organizirane kriminalitete.

Trgovina z ljudmi je kaznivo dejanje, opredeljeno v 113. členu Kazenskega zakonika (Uradni list RS, št. 50/12 – uradno prečiščeno besedilo, 54/15, 6/16 – popr., 38/16, 27/17, 23/20, 91/20, 95/21, 186/21, 105/22 – ZZNŠPP, 16/23 in 107/24 – odl. US). Usklajevanje dejavnosti in medsebojno sodelovanje vseh institucij in civilne družbe poteka prek Službe za preprečevanje in boj proti trgovini z ljudmi na Ministrstvu za notranje zadeve, nacionalnega koordinatorja za boj proti trgovini z ljudmi ter v okviru delovanja Medresorske delovne skupine za boj proti trgovini z ljudmi. Dejavnosti se izvajajo na podlagi letnih akcijskih načrtov za boj proti trgovini z ljudmi.

Policija bo nadaljevala izvajanje dejavnosti, ki bodo usmerjene tudi v prepoznavo drugih, slabše prepoznanih oblik izkoriščanja žrtev trgovine z ljudmi. Ob tem bo posebna pozornost namenjena odkrivanju žrtev trgovine z ljudmi med otroki, delavci migranti ter prosilci za mednarodno zaščito. V skladu s Strategijo Evropske unije za boj proti trgovini z ljudmi za obdobje 2021–2025 bodo prizadevanja usmerjena tudi v izboljšanje digitalne zmogljivosti služb kazenskega pregona in strokovnega znanja za sledenje tehnološkemu razvoju. Policija bo v okviru boja proti tihotapstvu ter preprečevanja trgovine z ljudmi izvajala tudi dejavnosti iz projekta Evropske večdisciplinarne platforme proti grožnjam kriminala (EMPACT) ter sodelovala z drugimi državami članicami Evropske unije, tretjimi državami, Europolom, Frontexom in Interpolom.

V Republiki Sloveniji sta spolno izkoriščanje in izkoriščanje prostitucije še vedno najpogosteje zaznani in preiskovani obliki izkoriščanja žrtev trgovine z ljudmi. Zaznane so tudi druge oblike trgovine z ljudmi, ki se kažejo v prisilnem delu, služabništvu in prisilnem izvajanju kaznivih dejanj ter v ujetosti v dolžniška razmerja, trgovina z ljudmi pa je lahko vzpostavljena že prek novačenja v socialno šibkejših državah. Naznanitve kaznivih dejanj trgovine z ljudmi so redke, žrtve pa so identificirane predvsem na podlagi dejavnosti policije in nevladnih organizacij, ki delujejo na področju boja zoper trgovino z ljudmi.

Pomoč žrtvam trgovine z ljudmi je v Republiki Sloveniji zagotovljena na podlagi Zakona o ratifikaciji Konvencije Sveta Evrope o ukrepanju proti trgovini z ljudmi (Uradni list RS – Mednarodne pogodbe, št. 14/09). Vlada Republike Slovenije na tej podlagi že financira različne programe pomoči programe pomoči, namenjene ozaveščanju in prepoznavi potencialnih žrtev trgovine z ljudmi, zagotavljanju prve krizne namestitve, dolgotrajnejše varne namestitve ter reintegracije.

Za prosilce za mednarodno zaščito se v azilnem domu izvaja program PATS, katerega namen je prepoznavanje trgovine z ljudmi, pomoč žrtvam in njihova zaščita ter ozaveščanje in informiranje tveganih skupin prosilk in prosilcev za mednarodno zaščito v Republiki Sloveniji o problematiki trgovine z ljudmi. Pripravljajo se smernice in postopki za prepoznavanje in napotitev žrtev trgovine otrok, ki so prosilci za mednarodno zaščito. Sprejete bodo predvidoma v letu 2025.

# Elementi notranje razsežnosti

Zagotavljanje hitrih in učinkovitih postopkov za ugotavljanje upravičenosti do mednarodne zaščite je stalna naloga Republike Slovenije, ki je kot država članica EU zavezana k vzpostavitvi skupne evropske azilne politike oziroma skupnega evropskega azilnega sistema ter k delitvi bremen in solidarnosti med državami članicami EU pri sprejemanju beguncev. Za ohranitev verodostojnosti in učinkovitosti instituta mednarodne zaščite je ključno, da se na nacionalni ravni zagotovijo postopki, ki bodo v največji možni meri ob upoštevanju osnovnih procesnih varovalk omogočali, da se v najkrajšem možnem času po vstopu osebe na ozemlje EU ugotovi, ali oseba zaščito dejansko išče ali pa do nje ni upravičena. Ti postopki morajo biti hitri in učinkoviti, da se tisti, za katere se ugotovi, da izpolnjujejo pogoje za priznanje mednarodne zaščite, čim prej vključijo v družbo ter da se na drugi strani zagotovi učinkovito vračanje tistih, ki do mednarodne zaščite niso upravičeni, ob hkratnem spoštovanju človekovih pravic in ustreznem upoštevanju procesnih varovalk.

Za dosego teh ciljev je treba:

* + - * zagotoviti zadostno število kompetentnih kadrovskih virov za izvajanje postopkov;
      * uresničevati pogoje za zagotavljanje temeljnih postopkovnih jamstev prosilcev za mednarodno zaščito, posebej ranljivim skupinam oseb;
      * posodobiti informacijski sistem tako, da bo zagotavljal sodobno podporo postopkov.

V prihodnjih letih je za Republiko Slovenijo ključno povečanje učinkovitosti izvajanja postopkov o določitvi odgovorne države članice, predvsem povečanja dejanske realizacije predaj drugim državam članicam. S tem namenom Republika Slovenija do začetka izvajanja Pakta o migracijah in azilu načrtuje vzpostavitev in kadrovsko popolnitev nove notranje organizacijske enote na Ministrstvu za notranje zadeve, ki bo pristojna izključno za te postopke ter izvajanje predaj. Vzporedno so načrtovani razvoj ustreznih standardnih operativnih postopkov, usposabljanje kadrovskih virov in prilagoditev ter razvoj novih informacijskih orodij. Za povečanje učinkovitosti predaj odgovorni državi članici bo Republika Slovenija vključila vse razpoložljive mehanizme za preprečevanje pobegov, ki jih omogoča nova zakonodaja (alternative pridržanju, pridržanje, prilagojene sprejemne zmogljivosti) in za njihovo operacionalizacijo zagotovila ustrezne in zadostne kadrovske vire. Aktivnosti za realizacijo predvidenih ukrepov potekajo v okviru uveljavitve Pakta o migracijah in azilu.

Vračanje nezakonito prebivajočih državljanov tretjih držav je eden od stebrov učinkovite migracijske politike in poteka v skladu s sprejetimi evropskimi sporazumi in dvostranskimi sporazumi ter predpisi, ki določajo postopke obravnave tujcev ob kršitvah zakonodaje. Policija je pristojna za vračanje tujcev, ki nezakonito prebivajo v državi ali so nezakonito vstopili vanjo ter ne izpolnjujejo pogojev za vstop v državo in bivanje v njej, ter njihovo nastanitev do izvršitve vračanja. Vse vrnitve iz Republike Slovenije so izvedene zakonito, dostojanstveno in ob upoštevanju vseh načel humanega in spoštljivega ravnanja. Vračanje in nastanitev navedenih tujcev se izvedeta na podlagi odločbe. Tujci se vračajo v države, preko katerih so vstopili v Republiko Slovenijo, in/ali ko je to mogoče, v državo izvora. Vračanje tujcev, ki jih je po nezakonitem prestopu meje mogoče kmalu vrniti v sosednjo državo, se izvede na podlagi dvostranskih sporazumov za vračanje in sprejem tujcev. Vračanje v države izvora se izvaja v skladu z dvostranskimi in evropskimi sporazumi za vračanje ter na podlagi mednarodne obveznosti vseh držav članic Združenih narodov o sprejemu lastnih državljanov. Policija izvaja dosledno vračanje oseb, ki ne izpolnjujejo pogojev za vstop v Republiko Slovenijo in schengensko območje, in sicer na podlagi dvostranskih sporazumov o vračanju in odstranjevanju tujcev v matične države. Pri vračanju policija intenzivno sodeluje z agencijo Frontex tako na področju izmenjave izkušenj kot pri usposabljanjih, skupnih operacijah vračanja in identifikacijskih postopkih državljanov tretjih držav.

Prednost je usmerjena v promocijo prostovoljne zapustitve Republike Slovenije in vključitev v reintegracijski program v državi izvora po vrnitvi. Policija je uspešno uvedla reintegracijski program agencije Frontex, EURP (European Reintegration Program), ki se je izkazal kot izredno učinkovit.

Eden od ključnih elementov v postopkih vračanja je sodelovanje z državami izvora tujcev, saj tujca brez potrditve identitete in izdanega ustreznega dokumenta ni mogoče vrniti v državo izvora ali drugo državo. Policija svoje aktivnosti usmerja v ohranitev in izboljšanje zmogljivosti sodelovanja s predstavništvi (diplomatsko konzularnimi, migracijskimi ali drugimi predstavništvi) tretjih držav. Vzporedno uporablja asistenco kontaktnih oficirjev (migracijskih), tako državnih kot tudi oficirjev, ki jih je imenovala in napotila v tretjo državo agencija Frontex.

Predstavniki policije (predvsem strokovnjaki iz Centra za tujce) aktivno sodelujejo v delovnih telesih agencije Frontex, ki so ustanovljene z namenom izmenjave izkušenj in iskanja novih inovativnih pristopov na področju upravljanja vračanja. Poudarek je na sodelovanju s tretjimi državami, krepitvi zmogljivosti pri reintegracijskih programih in procesih organizacije vračanj v države izvora. Policija je s podporo agencije Frontex že izboljšala informacijski sistem RECAMAS, ki omogoča kakovostnejše usmerjanje in spremljanje vseh postopkov vračanja in v letu 2025 nadaljuje z drugo fazo posodobitve organizacijsko-informacijskega sistema vračanja tujcev v smeri racionalizacije, digitalizacije in hitrejše izmenjave informacij v postopkih vračanja tujcev. Ob tem se bodo aktivnosti usklajevale tudi s Paktom o migracijah in azilu.

Boj proti izkoriščanju in za zmanjševanje nezakonitega zaposlovanja je usmerjen predvsem v nadzor nezakonitega zaposlovanja, ki je opredeljeno v Zakonu o preprečevanju dela in zaposlovanja na črno. Ta določa, kdaj se opravljanje dejavnosti ali dela šteje za delo na črno, kdaj gre za zaposlovanje na črno, kaj se šteje za omogočanje dela na črno in kaj je nedovoljeno oglaševanje. Ta zakon določa tudi dejavnosti in dela, ki ne štejejo za delo ali zaposlovanje na črno, in organe, ki nadzorujejo izvajanje določb tega zakona. Med drugim v skladu z 2. členom Direktive 2009/52/ES Evropskega parlamenta in Sveta z dne 18. junija 2009 o minimalnih standardih glede sankcij in ukrepov zoper delodajalce nezakonito prebivajočih državljanov tretjih držav »nezakonita zaposlitev« pomeni zaposlitev nezakonito prebivajočega državljana tretje države; »nezakonito prebivajoči državljan tretje države« pa pomeni državljana tretje države, ki je prisoten na ozemlju države članice in ne izpolnjuje ali več ne izpolnjuje pogojev za prebivanje v tej državi članici. Po ZPDZC-1 je prepovedano zaposlovanje na črno, za kar se med drugim šteje, če delodajalec nezakonito zaposli državljana tretje države.

V Republiki Sloveniji je za nadzor nezakonitega zaposlovanja državljanov tretjih držav pristojna Finančna uprava Republike Slovenije (v nadaljevanju: FURS). Inšpektorat Republike Slovenije za delo (v nadaljevanju: IRSD) pa je pristojen za nadzor zaposlovanja na črno, če pri izvajanju svojih pristojnosti ugotovi, da obstaja sum zaposlitve na črno.

Nadzori nezakonitega zaposlovanja državljanov tretjih držav se opravljajo v okviru nadzorov zaposlovanja na črno po ZPDZC-1. Nezakonito zaposlovanje državljanov tretjih držav se ugotovi tudi ob sočasnem izvajanju nadzorov na drugih področjih, ki so v pristojnosti FURS.

Nadzori nezakonito prebivajočih državljanov tretjih držav oziroma zaposlovanja državljanov tretjih držav se opravljajo med drugim tudi na podlagi centralno vrednotenih prijav ter na predlog pristojnih državnih organov, na podlagi ugotovitev z njihovih delovnih področij. Največ nadzorov je opravljenih na podlagi odstopov policije.

Praksa je pokazala, da se v tveganih dejavnostih (gradbeništvo, gostinstvo, prevozi) nezakonito zaposlovanje državljanov tretjih držav pojavlja v času izven rednega delovnega časa. FURS zagotavlja stalno prisotnost na terenu 24 ur na dan, sedem dni v tednu, z mobilnimi ekipami nadzornikov v času, ko delodajalci ne pričakujejo nadzora.

Zakon o preprečevanju in zaposlovanju dela na črno določa, da mora Komisija Vlade Republike Slovenije za odkrivanje in preprečevanje dela in zaposlovanja na črno vsako leto opredeliti dejavnosti, za katere ocenjuje, da se v njih državljani tretjih držav v večji meri nezakonito zaposlujejo, in pripraviti načrt inšpekcijskih pregledov. Vsako koledarsko leto mora pripraviti tudi poročilo o opravljenih inšpekcijskih pregledih in Evropsko komisijo obvestiti o ugotovitvah teh pregledov do konca junija naslednjega leta za preteklo koledarsko leto.

FURS ob odkritju nezakonitega zaposlovanja tujcev uspešno sodeluje s policijo. Policija obvesti FURS o sumu zaposlovanja na črno državljana tretje države in počaka na lokaciji do prihoda uradnih oseb FURS. Po izvedenem nadzoru zaposlovanja ali dela na črno s strani FURS policija postopek znova prevzame v obravnavo po Zakonu o tujcih. Če FURS v nadzorih zazna sum kršitve Zakona o tujcih, o tem prav tako obvesti policijo.

Pravna oseba, tuji pravni subjekt ali samozaposlena oseba, ki zaposli državljana tretje države, ki nezakonito prebiva v Republiki Sloveniji, za pet let od pravnomočnosti odločbe, s katero ji je bila izrečena globa za prej navedeni prekršek, izgubi pravico do javnih sredstev ali se ji ta omeji, vključno s sredstvi Evropske unije, dodeljenimi kot državna pomoč na podlagi javnega razpisa ali javnega povabila, namenjenega programom zaposlovanja in usposabljanja. Ob nezakoniti zaposlitvi državljana tretje države in izrečeni pravnomočni globi lahko Zavod Republike Slovenije za zaposlovanje pet let prepove zaposlovanje državljanov tretjih držav.

Po obstoječi državni zakonodaji se posameznik (kamor se uvršča tudi delavec, državljan tretje države), ki je zaposlen na črno, za prekršek ne kaznuje, če v času trajanja zaposlitve na črno, še preden je uveden postopek nadzora, prijavi delodajalca v zvezi s kršenjem določb, ki določa merila zaposlovanja na črno, kamor se šteje tudi, če delodajalec nezakonito zaposli državljana tretje države.

V prihodnje so z vidika boja proti nezakonitemu zaposlovanju predvidene naslednje aktivnosti oziroma ukrepi:

* Komisija Vlade Republike Slovenije za odkrivanje in preprečevanje dela in zaposlovanja na črno bo preučila in opredelila dejavnosti, za katere ocenjuje, da se v njih državljani tretjih držav v večji meri nezakonito zaposlujejo – v zvezi s tem se bo pripravil načrt inšpekcijskih pregledov.
* Spodbujanje nadzorov v dejavnostih, za katere se ocenjuje, da se v njih državljani tretjih držav v večji meri zaposlujejo nezakonito (na primer: gradbeništvo, prevozništvo, gostinstvo).
* Okrepila naj bi se aktivnost informiranja zavezancev, strokovne in druge javnosti; obstaja možnost izvedbe medijskih kampanj.
* Aktivnejše sodelovanje na mednarodnem področju, izobraževanjih/delavnicah (na primer ELA) za pridobitev novih znanj, krepitev mednarodnega sodelovanja in pridobivanje informacij o novih usmeritvah Evropske unije pri reševanju neprijavljenega dela.
* Priporočena skrb za ustrezne kadrovske in materialne pogoje nadzornih organov po ZPDZC-1.
* Sodelovanje v vsakoletni skupni evropski akciji trgovine z ljudmi – JAD THB (Joint Action Days Trafficking in Human Beings), katere nosilec je IRSD (sodelovanje s policijo).
* Da bi bili nadzorni postopki čim bolj učinkoviti, se bo pozornost namenila sodelovanju med

nadzornimi organi.

* Krepitev delovanja infotočk – centrov, v katerih tujcem nudijo vse potrebne informacije glede zaposlovanja v Republiki Sloveniji (pravice, obveznosti, svetovanje).

# Ukrepi za zagotavljanje učinkovite podpore drugim državam članicam

Republika Slovenija bo v okviru stalne strukture za strateško upravljanje migracij vzpostavila tudi sistem za pravočasno sporočanje o solidarnostih zavezah in v okviru uveljavitve Pakta o migracijah in azilu vzpostavila ustrezne zmogljivosti (kadrovske in materialne) za izvajanje solidarnostih postopkov.

V okviru stalnega nabora orodij bo Republika Slovenija še naprej krepila aktivnosti za pomoč drugim državam članicam.

# Učinkovito upravljanje zunanjih meja Evropske unije

* + 1. **Učinkovito upravljanje zunanjih meja in dostop do mednarodne zaščite**

Republika Slovenija ima zunanjo schengensko mejo le še na mednarodnih letališčih in na morju. (Ljubljana – Letališče Jožeta Pučnika; Maribor – Letališče Edvarda Rusjana in letališče v Portorožu in pristanišči Luka Koper in Piran).

Kopenske meje z vsemi sosednjimi državami so notranje schengenske meje. Policija v Republiki Sloveniji izvaja nadzor državne meje na morju in mejno kontrolo na mednarodnih letališčih in na pomorskih mejnih prehodih, da v skladu z evropskimi standardi zagotovi varnost in preprečuje nedovoljene migracije ter čezmejno kriminaliteto. Za to uporablja usposobljen kader, službene pse, moderne tehnične pripomočke in programsko opremo. Policija redno izmenjuje informacije s sosednjimi državami in agencijo Frontex.

Policija na mejnih prehodih izvaja mejno kontrolo v skladu z Uredbo (EU) 2016/399 Evropskega parlamenta in Sveta z dne 9. marca 2016 o Zakoniku Unije o pravilih, ki urejajo gibanje oseb prek meja (v nadaljnjem besedilu: Uredba 2026/399/EU), da zagotovi ravnovesje med varnostjo in pretočnostjo prometa. Periodične analize tveganja pomagajo optimizirati izrabo virov in preprečevati čezmejno kriminaliteto, s čimer policija uporablja specializirano znanje za odkrivanje in preiskovanje kaznivih dejanj. FURS sodeluje pri odkrivanju tihotapstva in nezakonitega prebivanja ter izvaja ukrepe za preprečevanje terorističnih groženj. Policija se usklajuje s podatkovnimi zbirkami Evropske unije in načrtuje nadgradnjo tehničnih sredstev ter usposabljanje za učinkovito mejno kontrolo in odkrivanje kriminalitete.

Učinkovito upravljanje zunanjih meja in strateški podcilji s tega področja so opredeljeni v Strategiji skladnega upravljanja državne meje Republike Slovenije (IBM Strategija), ki je dostopna na povezavi [https://pisrs.si/pregledPredpisa?id=ODLO2849.](https://pisrs.si/pregledPredpisa?id=ODLO2849)

Strategija skladnega upravljanja državne meje Republike Slovenije upošteva štiristebrni model upravljanja meja, ki zajema:

* aktivnosti v tretjih državah (izvornih in tranzitnih državah nedovoljenih migracij), izmenjavo

informacij in konzularne aktivnosti, povezane z vizumsko politiko in usposabljanjem pristojnih organov, s ciljem obvladovati nedovoljene migracije v državah izvora;

* aktivnosti v sosednjih tretjih državah, ki vključujejo standardizirano sodelovanje med mejnimi službami in ustrezno izmenjavo informacij;
* aktivnosti na zunanjih mejah Evropske unije, ki vključujejo sistematično mejno kontrolo in odkrivanje kriminalitete na podlagi analiz tveganja;
* aktivnosti znotraj skupnega schengenskega območja (dodatne policijske kontrole na notranjih mejah, policijsko sodelovanje in analize tveganja s ciljem preprečevati in obravnavati nedovoljenih migracij) in vračanje.

Cilji Strategije skladnega upravljanja državne meje Republike Slovenije sledijo strateškim ciljem TO EIBM in so:

1. zagotavljati hiter pretok ljudi in blaga na mejnih prehodih ob upoštevanju vseh ukrepov in standardov za učinkovito izvajanje mejne kontrole;
2. obvladovati nedovoljene migracije na notranjih schengenskih mejah naše države ter učinkovito izvajati meddržavne sporazume za vračanje oseb;
3. odkrivati in preprečevati čezmejno kriminaliteto, še posebej v povezavi z nedovoljeno migracijo;
4. zagotavljati ustrezno delovanje in število človeških virov v skladu z obvezami solidarnega varovanja skupnega schengenskega območja.

Podcilji Strategije skladnega upravljanja državne meje Republike Slovenije opredeljujejo nadzor in varovanje državne meje, mejno kontrolo, analize tveganja, sodelovanje med agencijami v Republiki Sloveniji, državami članicami Evropske unije in tretjimi državami, izravnalne ukrepe in ukrepe znotraj prostega gibanja, vračanje, izobraževanje, izpopolnjevanje in usposabljanje, uporabo najnovejših tehnologij in mehanizmov solidarnosti, človekove pravice in temeljne svoboščine, nadzor kakovosti ter zaščito in reševanje na morju. Del Strategije skladnega upravljanja državne meje Republike Slovenije je akcijski načrt, ki v okviru varovanja državne meje kot enega od ukrepov za dosego podciljev v obdobju 2024–2029 predvideva tudi izvajanje ukrepov iz Pakta o migracijah in azilu.

Z vidika izvajanja vizumske politike Evropske unije, ki ima ključno vlogo pri varovanju integritete schengenskega območja, upravljanju migracij in krepitvi notranje varnosti in je hkrati pomembno orodje zunanje politike Evropske unije, Republika Slovenija sledi njenemu izhodišču, tj. strateški, celovit in usklajen pristop, ki uravnoteženo upošteva varnostne, migracijske in zunanjepolitične vidike. Ključna sta tesno sodelovanje med institucijami Evropske unije (Evropska komisija, Svet, Evropska služba za zunanje delovanje) ter dosledna in učinkovita uporaba obstoječih mehanizmov:

* vizumski informacijski sistem (VIS),
* mehanizem za začasno ukinitev vizumske liberalizacije (člen 25(1)(a) Uredbe (ES) št. 810/2009 Evropskega parlamenta in Sveta z dne 13. julija 2009 o vizumskem zakoniku Skupnosti),
* sistem vstopa/izstopa (EES),
* evropski sistem za odobritev potovanj (ETIAS).

Republika Slovenija si bo v okviru skupne vizumske politike Evropske unije prizadevala za učinkovito, varno in trajnostno upravljanje vizumskega režima, ki bo hkrati krepil varnost, olajšal zakonita potovanja in prispeval k širšim interesom Evropske unije na področju zunanje in migracijske politike.

Vizumska liberalizacija in njeno spremljanje: Vizumska liberalizacija za državljane tretjih držav je privilegij, ki zahteva stalno izpolnjevanje pogojev in zavezanost k sodelovanju na področjih vračanja, varnosti in spoštovanja temeljnih standardov Evropske unije. Republika Slovenija podpira sistematično spremljanje izpolnjevanja meril in pripravljenost Evropske unije, da sprejme ukrepe ob neskladnosti.

Sporazumi o vizumskih olajšavah in vračanju: Vizumski sporazumi s tretjimi državami morajo biti ciljno usmerjeni in podprti s sporazumi o vračanju. Vizumske olajšave ne pomenijo samodejno poti do liberalizacije, temveč so samostojni in premišljeni koraki v korist obeh strani. Ključna je pripravljenost tretjih držav na sodelovanje pri vračanju njihovih državljanov.

Digitalizacija in interoperabilnost: Republika Slovenija podpira nadaljnjo digitalizacijo vizumskih postopkov, vključno z interoperabilnostjo podatkovnih sistemov in uvedbo naprednih orodij za oceno tveganj. Učinkovita izmenjava podatkov med vizumskimi in azilnimi organi bo prispevala k zgodnjemu odkrivanju zlorab ter k večji preglednosti postopkov.

Preprečevanje zlorab vizumskega režima: Pomembno je sistematično spremljati pojave, ki nakazujejo na tveganje za zlorabe, kot so prošnje za mednarodno zaščito po vstopu s turističnim vizumom ali dolgotrajna prekoračitev dovoljenega bivanja. Republika Slovenija podpira krepitev nadzora, izboljšano uporabo statističnih podatkov in večje vključevanje Eurodac ter CRRS v podporo odločanju.

Geopolitični kontekst in partnerstva: Vizumska politika prispeva k uravnoteženemu sodelovanju s partnerskimi državami. V tem okviru je pomembno ohraniti načelo vzajemnosti, zagotavljati enako obravnavo vseh državljanov Evropske unije in z vizumsko politiko prispevati k uresničevanju širših zunanjepolitičnih ciljev Evropske unije.

Rezultati spremljanj in evalvacij, ki izhajajo iz pravnega reda Evropske unije tako na področju izvajanja Uredbe 2026/399/EU kot tudi prihodnjega nadzora Evropske agencije za azil so upoštevani in impementirani preko vzpostavljenih postopkov in mehanizmov, vključno s spremembami zakonodaje oziroma kadar je to potrebni, operativnimi in drugimi praktičnimi ukrepi.

# Učinkovit dostop do mednarodne zaščite na zunanjih mejah Evropske unije

V Republiki Sloveniji je tako na zakonodajni kot tudi praktični ravni zagotovljen učinkovit in takojšen dostop do mednarodne zaščite ne glede na to, ali je namera za vložitev prošnje vložena na zunanji meji Evropske unije ali v notranjosti. Ker zunanje meje Republike Slovenije sestavljajo letališča (Ljubljana – Letališče Jožeta Pučnika; Maribor – Letališče Edvarda Rusjana in letališče v Portorožu) in pristanišči (Luka Koper in Piran) ter ob upoštevanju geografske ter infrastrukturne značilnosti na zunanjih mejah po uveljavitvi Pakta o migracijah in azilu ni pričakovati povečanja prihoda tujcev, ki bi jim bilo treba omogočiti dostop do mednarodne zaščite. Na letni ravni je takih tujcev od 10 do 20.

Z uveljavitvijo Pakta o migracijah in azilu bo dostop do mednarodne zaščite urejen v skladu z Uredbo 2024/1356/EU in Uredbo (EU) 2024/1348 Evropskega parlamenta in Sveta z dne 14. maja 2024 o vzpostavitvi skupnega postopka za mednarodno zaščito v Uniji in razveljavitvi Direktive 2013/32/EU. Sam dostop do postopka mednarodne zaščite se z uveljavitvijo pakta po veljavni ureditvi ne bo bistveno spremenil. Če državljan tretje države ali oseba brez državljanstva, ki na zunanji meji ob mejni kontroli izrazi namero za podajo prošnje za mednarodno zaščito, ga policija registrira (odvzem biometričnih podatkov, odvzem osebnih podatkov, razgovor), izda se mu registracijski list, nato pa je nameščen v sprejemnih prostorih UOIM. Tujec svojo prošnjo za mednarodno zaščito v nadaljevanju poda uslužbencem pri Direktoratu za migracije Ministrstva za notranje zadeve. Nadzor nad spoštovanjem človekovih pravic tudi z vidika dostopa do postopka mednarodne zaščite je že vzpostavljen s pooblastili različnih nadzornih mehanizmov (na primer Direktorat za policijo in druge varnostne naloge MNZ, Varuh človekovih pravic, Informacijski pooblaščenec, Zagovornik načela enakosti, Visoki komisariat Združenih narodov za begunce in drugi) in bo po uveljavitvi pakta še okrepljen. Nadzori se lahko izvajajo napovedano in nenapovedano, tako na terenu kot za nazaj po dokumentaciji na podlagi podanih pobud za izvedbo nadzora ali na podlagi pritožbe/tožbe tujca.

Po uveljavitvi Pakta o migracijah in azilu bo potrebno prilagoditi način dela ter vzpostaviti sinergije med postopki preverjanja, mednarodne zaščite, sprejema in vračanja na zakonodajni in praktični ravni preko vzpostavitve ustreznega organizacijskega in informacijskega okolja ter zagotovitvijo ustrezne infrastrukture ter kompetentnih kadrovskih virov. Prednostna naloga je zagotoviti ustrezne ukrepe za preprečevanje sekundarnih gibanj, vključno s pridržanjem in uporabo alternativ pridržanju.

Glede uveljavitve mejnih postopkov mednarodne zaščite in vračanja je strateški cilj Republike Slovenije za prihodnje obdobje urediti povezave in pristojnosti med postopki preverjanja in mejnimi postopki za mednarodno zaščito in vračanje ter izvrševanje pravic in obveznosti obravnavanih oseb v skladu s pravom Evropske unije, vključno s postopki ugotavljanja ranljivosti, zdravniškimi pregledi ter mehanizmi za preprečevanje samovoljnih zapustitev in alternativ pridržanju. S tem namenom je treba vzpostaviti standardne operativne postopke, ki usklajeno in integrirano povezujejo postopke preverjanja, mednarodne zaščite in vračanja ter zagotavlja takojšnjo izmenjavo podatkov in informacij med pristojnimi organi s pomočjo IT-orodij. Hkrati je treba vzpostaviti kadrovske oziroma nastanitvene kapacitete za preverjanje in mejni postopek mednarodne zaščite ter zagotoviti zadostno zmogljivost.

# Pravičen azilni sistem in sistem za vključevanje

* + 1. **Zagotavljanje pravočasnega in učinkovitega dostopa do pravičnih in učinkovitih azilnih postopkov na ozemlju države članice**

Zagotavljanje in ustvarjanje pogojev za hitre in učinkovite postopke mednarodne zaščite je stalna prednostna naloga Republike Slovenije na področju mednarodne zaščite.

Za krepitev zmogljivosti za izvajanje poštenih in učinkovitih postopkov mednarodne zaščite na upravni ravni je treba okrepiti in opolnomočiti človeške vire za izvajanje postopkov mednarodne zaščite, zagotoviti pogoje za zagotavljanje temeljnih postopkovnih jamstev prosilcev za mednarodno zaščito, posebej ranljivim skupinam oseb ter nadgraditi informacijski sistem tako, da bo zagotavljal sodobno podporo postopkov, njihovo preglednost in njihovo upravno razbremenitev.

Za krepitev zmogljivosti ter zagotavljanje pravočasnega, kakovostnega, hitrega in učinkovitega sojenja v zadevah mednarodne zaščite je na sodni ravni treba okrepiti človeške vire na upravnem sodišču, zagotoviti dodatne prostore za delo sodnikov in IT-opremo za izvajanje in snemanje obravnav ter zagotoviti ustrezna usposabljanja sodnikov in strokovnega osebja.

# Postopkovni zaščitni ukrepi in temeljne pravice

Že v skladu z veljavno zakonodajo imajo prosilci za mednarodno zaščito pri uveljavljanju svojih pravic visoko stopnjo garancij ter podpore, kljub temu pa Republike Slovenije prepoznava posamezne vrzeli predvsem na praktični ravni, ki jim bo v prihodnje namenila večjo pozornost. Na zakonski ravni bo v skladu z zahtevami pakta v postopkih mednarodne zaščite na prvi stopnji uvedla sistem pravnega svetovanja in pomoči, medtem ko je ta sistem v postopkih sodnega varstva dobro utečen, vendar so na praktični ravni mogoče izboljšave. Glede pridržanja je sistem postopkovnih zaščitnih ukrepov ter sodnega varstva na visoki ravni. Prosilci so pridržani ločeno od drugih državljanov tretjih držav, v katerih so jim zagotovljene vse sprejemne pravice. Mladoletniki brez spremstva niso pridržani, medtem ko se pri ranljivih prosilcih upoštevajo njihove posebne potrebe.

Ključne prednostne naloge v prihodnjem obdobju so vzpostavitev multidisciplinarnega postopka ocenjevanja starosti v skladu z Direktivo (EU) 2024/1346 Evropskega parlamenta in Sveta z dne 14. maja 2024 o standardih za sprejem prosilcev za mednarodno zaščito (v nadaljnjem besedilu: Direktiva 2024/1346/EU), razvoj postopkov za zgodnje prepoznavanje in ocenjevanje ranljivih oseb ter zagotavljanje ustrezne podpore med sprejemnimi in azilnimi postopki. Predvideva se tudi nova ureditev sistema zakonitega zastopništva za mladoletnike brez spremstva, tako da se določi, da zakonito zastopanje (poleg zakonitih zastopnikov s seznama kot zdaj) lahko opravlja tudi center za socialno delo, ter da se določi, da zakonito zastopanje lahko opravlja tudi druga pravna oseba (na primer nevladne organizacije). Stalna prednostna naloga in izziv sta zagotavljanje zadostnih virov za tolmačenje ter kakovosti tolmačenja.

Sodstvo je samostojna veja oblasti, ki je neodvisna, pri odločanju pa so neodvisni tudi posamezni sodniki. V okviru uveljavitve Pakta o migracijah in azilu bodo pri pripravi zakonskih rešitev upoštevani tako ustavni kot tudi konvencijski standardi varovanja oziroma spoštovanja človekovih pravic ter tudi spoštovanja Listine Evropske unije o temeljnih pravicah. Prav tako bo Republika Slovenija v okviru priprave zakonskih rešitev zagotovila, da se raven varovanja človekovih pravic ne bo znižala glede na veljavno ureditev ter da bo na vseh stopnjah odločanja o pravicah posameznikom zagotovljena učinkovita pravna pomoč. Republika Slovenija bo prav tako zagotovila, da bodo imele osebe, o pravicah katerih se bo odločalo, zadosti časa za pripravo pravnih sredstev ter da se bo ob upoštevanju predlaganih kadrovskih dopolnitev o njihovih zahtevkih odločalo v razumnem roku.

Na področju sprejetja je zagotovljena možnost pritožbe zoper odločitve glede posega v posamezne pravice oziroma izrekanje sankcij za kršitve hišnega reda. Obstoječi sistem bo prilagojen glede na zahteve Direktive 2024/1346/EU.

# Trden sprejemni sistem

Strategija Vlade Republike Slovenije na področju priseljevanja, sprejeta 28. 3. 2024, v okviru strateškega cilja 3 »Zaščita življenja in dostojanstva migrantov ob upoštevanju temeljnih človekovih pravic in svoboščin ter načela solidarnosti (mednarodna zaščita, začasna zaščita, zaščita vseh ranljivih kategorij migrantov)« kot strateški podcilj 2 opredeljuje zagotavljanje zadostnih in ustreznih nastanitev za prosilce za mednarodno zaščito, nadalje pa v okviru podcilja 3 »Zagotavljanje zaščite ranljivih skupin priseljencev« med drugim obravnava ranljive prosilce za mednarodno zaščito, s poudarkom na njihovi zgodnji prepoznavi, vključno z mladoletniki brez spremstva ter morebitnimi žrtvami trgovine z ljudmi.

Zagotovitev zadostnih in ustreznih ter ciljno usmerjenih nastanitvenih zmogljivosti za prosilce za mednarodno zaščito je tako eden od pomembnih ciljev in za njegovo dosego je treba:

* + - * Zagotoviti ustrezne nastanitve za ranljive skupine: Za osebe s težjimi duševnimi boleznimi,

invalidne osebe, osebe s hudimi travmatskimi izkušnjami in osebe z drugimi ranljivostmi bi bilo treba vzpostaviti posebno nastanitev s prilagojeno oskrbo. Vzporedno s tem je načrtovana vzpostavitev multidisciplinarnega tima, ki bi obravnaval sume nasilja po spolu, trgovino z ljudmi in nudil žrtvam posebno psihosocialno oskrbo. S tem bi se zagotovili celoviti potrebni zaščitni ukrepi za prosilce za mednarodno zaščito s posebnimi potrebami glede sprejema.

* + - * Opraviti evalvacijo in ovrednotiti prednosti in pomanjkljivosti posebne nastanitve za mladoletnike brez spremstva ter po potrebi dopolniti in spremeniti tako zakonodajno ureditev kot nastanitev v praksi.
      * Izbrati nove lokacije znotraj države, ki so proste oziroma niso polno zasedene, ali pridobiti nove

objekte z javnimi razpisi za nastanitev prosilcev: Za nastanitev prosilcev, ki niso v državi članici, v kateri mora biti prosilec prisoten, se načrtuje posebna nastanitvena enota za namestitev prosilcev za mednarodno zaščito, ki so v postopku predaje odgovorni državi članici. Ti prosilci namreč od trenutka, ko bodo obveščeni o odločitvi o njihovi predaji odgovorni državi članici, ne bodo upravičeni do posameznih pogojev za sprejem (na primer na področju zaposlovanja, jezikovnih tečajev in poklicnega usposabljanja).

* + - * Spremeniti zakonodajo, ki bi takrat, ko je v azilnem domu ali njegovi izpostavi nastanitvena

enota za posamezno skupino ljudi presežena, omogočala, da lahko Vlada Republike Slovenije s sklepom določi objekt ali zemljišče za nastanitev prosilcev za mednarodno zaščito, ki je lahko v neskladju s prostorskim izvedbenim aktom.

* + - * Pripraviti komunikacijsko strategijo Vlade Republike Slovenije, da se lokalne skupnosti ustrezno

obveščajo o vzpostavitvi novih prostorov za nastanitev prosilcev za mednarodno zaščito in tudi sicer okrepiti obveščanje in sodelovanje z lokalnimi skupnostmi ter pristojnimi institucijami na lokalni ravni.

* + - * Sprejeti zakonodajo, ki bi celostno urejala področje mladoletnikov brez spremstva, ne le njihove

namestitve.

* + - * Spremeniti zakonodajo glede razselitve prosilcev za mednarodno zaščito na zasebne naslove na način, da se prosilcem omogoči denarna pomoč pri razselitvi na zasebni naslov.
      * Okrepiti kadrovske in finančne vire.
      * Vzpostaviti in okrepiti informacijskih rešitev z razvojem integriranega sistema upravljanja sprejemnih zmogljivosti, ki bo omogočal zagotavljanje kvantitativnih in kvalitativnih podatkov in informacij o sprejemnem sistemu ter zagotavljal učinkovit dostop do storitev.
      * Okrepiti kakovosti sprejemnega sistema z usposabljanji zaposlenih: Glede na posamezne

spremembe, ki jih prinaša Pakt o migracijah in azilu, se zato načrtuje izobraževanje zaposlenih na uradu ter tudi drugih ključnih deležnikov, ki sodelujejo z uradom na področju zagotavljanja oskrbe in pravic prosilcev, s področja pakta, da se zagotovi učinkovito izvajanje njegovih določb v praksi. Pri tem bo vzpostavljeno tudi sodelovanje z EUAA. Usposabljanje zaposlenih pa bo zajemalo ne le vsebine, ki so vezane na spremembe, ki izhajajo iz Pakta o migracijah in azilu, temveč tudi druge vsebine, pomembne za delo zaposlenih v sprejemnem sistemu (kot na primer prepoznavanje in reševanje ranljivosti, vodenje razgovorov in drugo), saj bo za delo v novovzpostavljenih nastanitvenih enotah kot tudi za delo v obstoječih treba zaposliti novi kader in ga tudi ustrezno usposobiti. Ne nazadnje se bodo zaposleni obdobno usposabljali tudi za ravnanje v kriznih stanjih ob povečanju števila prosilcev, ko bo treba aktivirati kontingentni načrt. S tem se bo sistematično in celovito zagotovila ustrezna usposobljenost zaposlenih.

* + - * Revidirati nadzorne mehanizme: Sprejemni sistem je predmet pregledov Varuha človekovih pravic. Nastanitvene enote v Republiki Sloveniji niso zaprte za javnost. Ves čas je omogočen nadzor nad zagotavljanjem pravic in samimi nastanitvenimi enotami. Prav tako ima UOIM sklenjene dogovore o sodelovanju z nevladnimi organizacijami, na njihovi podlagi lahko organizacije izvajajo aktivnosti tudi znotraj nastanitvenih enot. Z nevladnimi in mednarodnimi organizacijami se izvajajo redna srečanja ter izmenjave informacij. Prosilci za mednarodno zaščito lahko pritožbe in predloge podajo socialnim delavcem v azilnem domu, na domskih skupnostih, prav tako pa jim je omogočena anonimna oddaja na jasno označenih mestih. Vsa prejeta pisma, opažanja in pobude se resno pregledajo. Po potrebi se zadeve odstopijo v reševanje drugim institucijam ali se opravi notranji nadzor. Kljub zelo preglednemu in učinkovitemu sistemu bi bilo treba zapisati jasne pritožbene poti in nadzorne mehanizme. Vzpostaviti je treba jasne protokole odzivanja, ki ščitijo ne le pravice prosilcev za mednarodno zaščito, temveč tudi zaposlene in druge izvajalce, ki skrbijo za zagotavljanje pravic.

# Ustvarjanje pogojev za uspešno in zgodnje vključevanje

Vključevanje oseb s priznano mednarodno zaščito je del Strategije vključevanja tujcev, ki niso državljani Evropske unije, v kulturno, gospodarsko in družbeno življenje Republike Slovenije, ki jo je Vlada Republike Slovenije sprejela novembra 2023 in ki temelji na osnovnih načelih integracijske politike.

Za osebe s priznano mednarodno zaščito je vzpostavljen sistem podpore pri vključevanju, ki temelji na individualni obravnavi in omogoča prilagajanje potrebam posamezne osebe. Za osebe z mednarodno zaščito so omogočeni posebni integracijski ukrepi. Ti niso obvezni, vendar morajo upravičenci do mednarodne zaščite podpisati integracijsko pogodbo, če želijo izkoristiti celotni obseg integracijske podpore. Osebam z mednarodno zaščito, ki podpišejo integracijsko pogodbo, je na voljo brezplačen 400-urni jezikovni tečaj. Nudi se jim tudi podpora pri nastanitvi. Osebe brez finančnih sredstev, ki jim ni zagotovljena nastanitev, lahko za eno leto pridobijo denarno nadomestilo za zasebno nastanitev, do katerega so upravičeni še dodatno leto, če se udeležijo vsaj 80 % brezplačnega tečaja slovenskega jezika in kulture ter vsaj enkrat mesečno obiščejo svojega svetovalca. V prihodnje je treba olajšati dostop do neprofitnih stanovanj oziroma najemnin in zagotoviti dodatne kapacitete za nastanitev oseb s priznano mednarodno zaščito.

Osebam s priznano mednarodno zaščito se zagotavljajo informacije v zvezi z njihovim vključevanjem v družbo, takoj, ko je to mogoče po pridobitvi statusa, v jeziku, ki ga razumejo. Dodatne informacije pridobijo na tečaju, na katerem spoznajo delovanje slovenske družbe in na katerem se jim pokaže in predstavi uresničevanje njihovih pravic v praksi. Osebe s priznano mednarodno zaščito imajo pravico do dostopa do zdravstvenega varstva, socialne varnosti, izobraževanja in zaposlitve pod enakimi pogoji kot slovenski državljani.

Zagotovljena jim je tudi enaka obravnava kot državljanom glede dostopa do ustreznih postopkov za ocenjevanje, potrjevanje in priznavanje njihove predhodne izobrazbe in izkušenj. Osebe s priznano mednarodno zaščito, ki nimajo dokazil o izobrazbi iz države izvora, imajo možnost, da s preizkusi znanja dokažejo svoje znanje na primarni in sekundarni ravni izobraževanja.

Osebe z mednarodno zaščito imajo možnost obiskovanja neformalnega tečaja slovenskega jezika že kot prosilci za mednarodno zaščito. Tečaji se zagotavljajo s posebnimi projekti, financiranimi s strani evropskih skladov. Z uveljavitvijo pakta bo obiskovanje tečajev slovenskega jezika kot tečaja spoznavanja slovenske družbe postala pravica, pri čemer bo treba najti tudi ustrezne spodbude za njihovo aktivno udeležbo.

# Pripravljenost in kontingentno načrtovanje

Republika Slovenija nima vzpostavljene strukture za celostno in strateško upravljanje migracij, so pa migracije del sistema državne varnosti, posamezna strateška in politično prednostna vprašanja pa se obravnavajo projektno v okviru posebej vzpostavljenih delovnih teles.

Z uveljavitvijo Pakta o migracijah in azilu je načrtovana vzpostavitev/nadgradnja/vključitev državnih podatkovnih zbirk, s katerimi se bosta omogočila sprotno, ciljno usmerjeno in zaščitno spremljanje migracijskih in azilnih trendov ter zgodnje opozarjanje kot nadgradnja in dopolnitev podatkov in analiz, izdelanih s strani institucij Evropske unije. Predvidena je vzpostavitev nove strukture oziroma sistema za strateško upravljanje migracij, v okviru katerega bodo institucionalizirani tudi priprava nacionalne strategije na tem področju ter priprava, spremljanje in posodabljanje kontingentnih načrtov. Vzpostavljeni sistem se bo po potrebi dopolnjeval z že vzpostavljenim sistemom državne varnosti in civilne zaščite.

Za ukrepanje v položajih nesorazmernega pritiska, izrednih razmer, krize ali višje sile ima Republika Slovenija sicer že vzpostavljena dva kontingentna načrta, in sicer:

Načrt aktivnosti policije ob dogodkih na meji, ki vplivajo na učinkovito upravljanje meja – kontingentni načrt in pripadajoči aktivacijski načrt, ki sta označena s stopnjo tajnosti »interno«. Oba načrta je sprejel generalni direktor policije. Predvidevata odziv policije ob različnih možnih dogodkih na kopenskih in zračnih mejah ter morski meji, sodelovanje drugih deležnikov (ministrstev in organizacij) in pomoč evropskih agencij (Frontex, Evropska agencija za azil) ter tudi drugih tujih policij/mejnih straž. Zaradi geografske lege Republike Slovenije in zaradi dejstva, da kopenske meje niso zunanje meje, je realno pričakovati, da bi se ukrepi iz kontingentnega načrta uporabljali za obvladovanje migracij na notranjih mejah, ne pa na zunanjih. Načrt se redno posodablja na podlagi pridobljenih izkušenj in potreb. Zadnja posodobitev je bila opravljena leta 2022. Področja, zajeta v načrtih, so: upravljanje meje na meji ali, kjer je to primerno, na notranji meji; obravnavanje sekundarnih gibanj zaradi nenadnega povečanja migracijskega pritiska na notranji meji Evropske unije; prilagajanje sprejemnih in drugih zmogljivosti za obvladovanje spreminjajočih se mešanih migracijskih tokov; zmogljivost za obravnavo povečanega števila prošenj za mednarodno zaščito; zmogljivost sistema vračanja za obravnavo povečanega števila primerov; zmogljivost odzivanja na potrebe pristojnih organov za priseljevanje, sprejem in vračanje po kadrih in javnih naročilih; prepoznavanje ranljivih oseb. Ukrepi vključujejo mobilizacijo dodatnega osebja, vojaških policistov, prošnjo za podporo agencije Frontex, mobilizacijo dodatnih sredstev, krepitev fizične infrastrukture na mejah; povečanje nastanitvenih zmogljivosti v obstoječih odprtih objektih v državni lasti in iskanje dodatnih sprejemnih zmogljivosti z javnim razpisom; dodatno zaposlovanje javnih uslužbencev za določen čas za obravnavo prošenj.

Načrt je usklajen s Kontingentnim načrtom Republike Slovenije za zagotovitev nastanitve in oskrbe povečanega števila prosilcev za mednarodno zaščito in za izvajanje postopkov mednarodne zaščite, ki ga je 9. 4. 2025 sprejela Vlada Republike Slovenije in je bil predložen Evropski agenciji za azil. Temeljni namen kontingentnega načrta bo omogočiti hitro, učinkovito, usklajeno in ustrezno odzivanje na novonastali položaj ob povečanem prihodu prosilcev. Predvideva štiri različne scenarije: (1) običajni scenarij, ki pomeni izhodiščne stanje in po katerem se ugotavljajo odstopanja, ki nakazujejo na potrebo po dodatnih ukrepih in aktiviranju kontingentnega načrta, (2) scenarij zmernega pritiska, kjer je razmere še mogoče obvladovati z razpoložljivimi viri, a so marsikje težavne, in ko se že začnejo aktivnosti za morebitno aktivacijo kontingentnega načrta, ter (3) scenarij nesorazmernega pritiska in (4) kriznih razmer, za katera so potrebni dodatni ukrepi in aktivacija predvidenega načrta odziva in kontingentnega načrta.

V načrtu so dogovorjeni postopki, pristojni organi, kazalniki, mejne vrednosti ter vsi potrebni ukrepi in vzpostavljeni sistemi možnega odzivanja na novonastale izredne razmere. Ukrepi, aktivnosti in sodelovanje posameznih organov so opredeljeni glede na različen obseg povečanja števila prosilcev.

V kontingentnem načrtu so posamezni ukrepi, ki jih je treba sprejeti za zagotovitev ustreznega sprejema prosilcev, ko se država članica spoprijema z nesorazmernim številom prosilcev, vključno z mladoletniki brez spremstva, prav tako pa tudi ukrepi za čimprejšnje obravnavanje primerov, ko so razpoložljive nastanitvene enote začasno polne ali pa običajno razpoložljive nastanitvene enote začasno niso na voljo zaradi nesorazmernega števila oseb, ki jih je treba nastaniti, nesreč, ki jih je povzročil človek, ali naravnih nesreč. Vključuje tudi ukrepe za obravnavo prošenj, torej za področje postopkov mednarodne zaščite.

Ob večjih spremembah zakonodaje ali osnovnih nastanitvenih enot posameznih akterjev, ki bi lahko ključno vplivali na realizacijo načrta, bo treba kontingentni načrt tudi sproti posodabljati.

# Uresničevanje celostnega pristopa – ukrepi za izvajanje načela integriranega oblikovanja politik

V okviru uveljavitve Pakta o migracijah in azilu Republika Slovenija načrtuje vzpostavitev stalne delovne skupine za strateško upravljanje migracij, katere naloge bodo celovito spremljale stanja na področju migracij, ter vzpostavljanje pogojev za usklajeno delovanje različnih deležnikov pri oblikovanju in izvajanju politik na področju migracij in mednarodne zaščite, vključno s kontingentnimi načrti ter izvajanjem solidarnostnih zavez ter izrednimi oziroma kriznimi stanji. V delovni skupini bo z zastopstvom vseh ministrstev in državnih organov, ki oblikujejo in izvajajo politike na področju azila in migracij, ter po potrebi drugih deležnikov zagotovljena visoka stopnja medinstitucionalnega sodelovanja.

V Strategiji vključevanja tujcev, ki niso državljani Evropske unije, v kulturno, gospodarsko in družbeno življenje Republike Slovenije, ki je bila sprejeta v letu 2023, je predvideno oblikovanje Sveta za tujce, vzpostavljenega pri UOIM . V svetu bodo sodelovali predstavniki pristojnih ministrstev, ki lahko vsak na svojem delovnem področju in glede na svoje pristojnosti prispevajo k oblikovanju in izvajanju ukrepov za izboljšanje vključevanja tujcev, tudi oseb z mednarodno zaščito, v družbo. K sodelovanju bodo povabljene prav tako nevladne organizacije, po potrebi pa še drugi deležniki, ki bi lahko prispevali k doseganju prej zapisanega cilja.

# Zagotavljanje zadostnih zmogljivosti in zmožnosti za učinkovito izvajanje strategije

Z namenom zagotavljanja hitrega, učinkovitega in kakovostnega upravljanja azila in migracij organi, pristojni za izvajanje politik s svojega delovnega področja, redno spremljajo stanje in temu ustrezno načrtujejo in prilagajajo ukrepe, ki se nanašajo na zagotavljanje potrebnih človeških, materialnih in finančnih virov, kar pomeni ustrezno načrtovanje kadrovske politike in potreb po številu zaposlenih ter zagotavljanje potrebnih finančnih, infrastrukturnih in informacijskih virov. Dodatni viri – človeški, materialni, finančni, infrastrukturni, ki bi jih bilo treba zagotoviti ob aktivaciji kontingentnih načrtov – so predvideni v teh dokumentih.